Davlat-xususiy sheriklik loyihalarini amalga oshirish tartibini takomillashtirish toʻgʻrisida
(resolution, 2024-10-31)

“Davlat-xususiy sheriklik toʻgʻrisida”gi Oʻzbekiston Respublikasi Qonuniga muvofiq davlat-xususiy sheriklik sohasida yagona davlat siyosatini amalga oshirishni taʼminlash maqsadida Vazirlar Mahkamasi qaror qiladi: 1. Quyidagilarni nazarda tutuvchi Davlat-xususiy sheriklik loyihalarini amalga oshirish tartibi toʻgʻrisidagi nizom 1-ilovaga muvofiq tasdiqlansin: davlat-xususiy sheriklik loyihalarini tashabbus qilish, ishlab chiqish va xususiy sherikni tanlash; davlat-xususiy sheriklik loyihalarini dastlabki baholash tartibi belgilash; davlat-xususiy sheriklik loyihasining konsepsiyasini tayyorlash; davlat-xususiy sheriklik loyihalarining amalga oshirilishi toʻgʻrisidagi hisobotni yuritish; davlat-xususiy sheriklik loyihalarining reyestrini yuritish. 2. Oʻzbekiston Respublikasi Hukumatining 2-ilovaga muvofiq ayrim qarorlariga oʻzgartirish va qoʻshimchalar kiritilsin. 3. Vazirlar Mahkamasining 2019-yil 13-apreldagi 309-son qarori bilan tasdiqlangan Suv taʼminoti va kanalizatsiya xizmatlari uchun tartibga solinadigan narxlarni (tariflarni) shakllantirish, deklaratsiya qilish (tasdiqlash) va belgilash tartibi toʻgʻrisidagi nizomning 43 va 44-bandlari oʻz kuchini yoʻqotgan deb hisoblansin. 4. Oʻzbekiston Respublikasi Moliya vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov hamda Oʻzbekiston Respublikasi moliya vaziri T.A. Ishmetov zimmasiga yuklansin. 1. Mazkur Nizom barcha davlat-xususiy sheriklik (keyingi oʻrinlarda — DXSH) loyihalarini tashabbus qilish, ishlab chiqish, koʻrib chiqish, xususiy sherikni tanlash, DXSH loyihalarining reyestrini yuritish hamda ularning amalga oshirilishi toʻgʻrisidagi hisobotni yuritish tartibini belgilaydi. 2. Davlat organi (tashkiloti) (keyingi oʻrinlarda — davlat tashabbuskori) va (yoki) yakka tartibdagi tadbirkor yoxud yuridik shaxs (keyingi oʻrinlarda — xususiy tashabbuskor) tomonidan taklif etilayotgan DXSH loyihalarining qiymati — qurilish (rekonstruksiya va modernizatsiya qilish), xizmat koʻrsatish va (yoki) ilgʻor boshqaruv tajribasini joriy etish davrida DXSH loyihasini amalga oshirish bilan bevosita bogʻliq boʻlgan kapital qoʻyilmalar va kiritiladigan investitsiyalar hajmidan iborat boʻladi. Bunda davlat tomonidan berilishi mumkin boʻlgan bino yoki bepul asosda ajratilishi mumkin boʻlgan ijara maydonlari hamda yer maydonlari loyiha qiymatiga kiritilmaydi. Nizom kuchga kirgunga qadar tender bosqichida boʻlgan loyihalarga nisbatan ushbu Nizom qoidalari tatbiq etilmaydi. 3. Ushbu Nizomda quyidagi tushunchalardan foydalaniladi: DXSH — davlat sherigi va xususiy sherikning muayyan muddatga yuridik jihatdan rasmiylashtirilgan, DXSH loyihasini amalga oshirish uchun oʻz resurslarini birlashtirishiga asoslangan hamkorligi; DXSH loyihasi — iqtisodiy, ijtimoiy va infratuzilmaviy vazifalarni hal etishga qaratilgan, xususiy investitsiyalarni jalb etish va (yoki) ilgʻor boshqaruv tajribasini joriy etish asosida amalga oshiriladigan tadbirlar majmui; DXSH loyihasining konsepsiyasi — davlat sherigi va (yoki) xususiy tashabbuskor tomonidan tayyorlanadigan, DXSH loyihasini amalga oshirishni hal etishga doir tanlovni asoslab beradigan, ushbu loyihaning qiymatini va tavsifini belgilaydigan, uni amalga oshirishning samaradorligi va dolzarbligi asoslarini, asosiy tavsifnomalari va oʻziga xos xususiyatlarini, shuningdek, jalb qilinadigan investitsiyalarning qaytarilishini taʼminlash mexanizmlarini oʻz ichiga olgan hujjat; DXSH obyekti — loyihalashtirilishi, qurilishi, barpo etilishi, yetkazib berilishi, moliyalashtirilishi, rekonstruksiya qilinishi, modernizatsiyalashtirilishi, foydalanilishi va xizmat koʻrsatilishi DXSH loyihasini roʻyobga chiqarish doirasida amalga oshiriladigan mol-mulk, mulkiy komplekslar, ijtimoiy infratuzilma, shuningdek, DXSH loyihasini amalga oshirish jarayonida joriy etilishi lozim boʻlgan ishlar (xizmatlar) va innovatsiyalar; DXSH obyektidan erkin foydalanilishi uchun toʻlov — DXSH toʻgʻrisidagi bitimga muvofiq DXSH obyektidan foydalanish (uni ekspluatatsiya qilish) va (yoki) ushbu obyektga xizmat koʻrsatish davrida undan erkin foydalanilishini taʼminlaganlik uchun xususiy sherikka davlat sherigi tomonidan amalga oshiriladigan toʻlovlar; davlat sherigi — Oʻzbekiston Respublikasi boʻlib, davlat boshqaruvi organlari, mahalliy ijro etuvchi hokimiyat organlari, shuningdek Oʻzbekiston Respublikasi Vazirlar Mahkamasi tomonidan vakolat berilgan boshqa organlar (tashkilotlar) yoki ularning birlashmalari uning nomidan ish yuritadi; foydalanganlik uchun toʻlov — tovarlarni (ishlarni, xizmatlarni) isteʼmol qiluvchilardan DXSH toʻgʻrisidagi bitimga muvofiq DXSH loyihasini amalga oshirish doirasida xususiy sherik tomonidan yigʻib olinadigan toʻlovlar; xususiy sherik — Oʻzbekiston Respublikasining yoki chet davlatning qonunchilik hujjatlariga muvofiq roʻyxatdan oʻtkazilgan, davlat sherigi bilan DXSH toʻgʻrisida bitim tuzgan tadbirkorlik faoliyati subyekti va shunday subyektlarning birlashmasi; zaxiradagi gʻolib — tender komissiyasining qaroriga asosan tender gʻolibining tender taklifidan soʻng eng yaxshi tender taklifini bergan deb eʼtirof etilgan talabgor; loyihani baholash hujjati — loyihaning qiymatini va moliyalashtirish uchun talab etiladigan mablagʻlar hajmini belgilab beruvchi hamda asoslangan eng maqbul texnik-texnologik va loyihani amalga oshirish boʻyicha tashkiliy qarorni qabul qilishni asoslovchi loyiha hujjati; talabgor — DXSH loyihasini amalga oshirish boʻyicha qiziqish bildirgan, tenderda ishtirok etish uchun ariza (tender arizasi, tender taklifi) taqdim etgan xususiy tadbirkor yoki yuridik shaxs, shu jumladan xorijiy davlatlarning qonunchilik hujjatlariga muvofiq tashkil topgan va faoliyat koʻrsatib kelayotgan yuridik shaxslari; tender gʻolibi — tender jarayoni yakunlari boʻyicha DXSH loyihasini amalga oshirishi uchun tanlangan buyurtmachi. 4. Taklif etilayotgan loyihani aynan DXSH mexanizmlari asosida amalga oshirish imkoniyatlarini oʻrganish maqsadida davlat sherigi muayyan loyihani dastlabki baholashdan oʻtkazadi. Loyihaga nisbatan DXSH mexanizmlarini joriy etish uchun loyihalar quyidagi barcha mezon va shartlarga muvofiq boʻlishi lozim: iqtisodiy, ijtimoiy vazifalar va infratuzilma bilan bogʻliq vazifalarni hal etishga qaratilganligi; taklif etilayotgan loyihalar boʻyicha amalga oshirilayotgan faoliyat turlari vazirliklar, idoralar va mahalliy ijro etuvchi hokimiyat organlari tomonidan olib borilganligi; taklif etilayotgan loyiha boʻyicha taqdim etiladigan tovarlar (ishlar, xizmatlar) sifati va darajasi amaldagi koʻrsatkichlarga nisbatan yuqoriligi; DXSH toʻgʻrisidagi bitimning amal qilish muddatlariga muvofiqligi; yuridik maqbullik shartlariga muvofiqligi, yaʼni DXSH obyektiga boʻlgan mulkiy huquqlar davlat sherigining vakolatida boʻlishi; loyihaning moliyaviy taʼminlanganlik shartlariga muvofiqligi; xususiy investitsiyalarning jalb etilganligi; loyihaga talab va ehtiyojning mavjudlik shartlariga muvofiqligi; taklif etilayotgan loyihaning xorijiy yoki mahalliy tajribadan oʻtganligi; loyihani amalga oshirish bilan bogʻliq xatarlarning taqsimlanganligi; ilgʻor boshqaruv tajribasining joriy etilganligi; innovatsion yondashuvni oʻz ichiga olishi va taraflar uchun maqbul boʻlgan mutanosib nafni taʼminlashi; loyihani amalga oshirish davomida avtomatlashtirilgan elektron hisob-kitoblar va hisobotlar joriy etilishi. 5. Taklif etilgan loyihaning iqtisodiy va ijtimoiy sohaning ustuvor yoʻnalishiga oid ekanligi — tarmoqni rivojlantirish dasturi, investitsiya dasturi va texnik audit hisobotlari kabi hujjatlar asosida aniqlanadi. 6. Taklif etilgan loyihani DXSH mexanizmlari asosida amalga oshirish imkoniyatlari mavjud deb topilsa, belgilangan tartibda DXSH loyihasi tashabbus qilinadi va tayyorlanadi. 7. Davlat-xususiy sheriklik loyihasi davlat tashabbuskori va (yoki) xususiy tashabbuskor tomonidan tashabbus qilinishi mumkin. DXSH loyihasini tashabbus qilish: DXSH loyihasi konsepsiyasini ishlab chiqishni; DXSH loyihasining konsepsiyasini baholash, kelishish va tasdiqlashni; vakolatli davlat organi tomonidan DXSH loyihasi konsepsiyasini koʻrib chiqishni; DXSH loyihasi konsepsiyasini vakolatli davlat organi tomonidan maʼqullashni, rad etishni yoki maromiga yetkazish uchun qaytarishni; DXSH loyihasining kelishib olingan konsepsiyasining davlat sherigi yoki Oʻzbekiston Respublikasi Vazirlar Mahkamasi tomonidan tasdiqlanishini; DXSH loyihasining konsepsiyasini vakolatli davlat organi tomonidan DXSH loyihalarining reyestriga kiritishni oʻz ichiga oladi. 8. Zarur hollarda, yuridik shaxs boshqa tadbirkorlik subyektlari bilan birgalikda konsorsium tashkil etgan holda, loyihani tashabbus qilishi mumkin. Konsorsium aʼzolarining huquq va majburiyatlari konsorsium tashkil etish toʻgʻrisidagi bitimda belgilab qoʻyiladi. 9. DXSH loyihasini tayyorlash davlat-xususiy sheriklik loyihasining oqilonaligi va samaradorligini hamda bu loyihani amalga oshirish maqsadida uning maqbul shaklini aniqlashni taʼminlovchi dastlabki moliyaviy hisob-kitoblar asosida, xususan: DXSH loyihasining moliyaviy-iqtisodiy samaradorligi koʻrsatkichlari; DXSH toʻgʻrisidagi bitimga muvofiq xususiy sherik tomonidan loyihalashtirilayotgan, barpo etilayotgan, moliyalashtirilayotgan, rekonstruksiya qilinayotgan, foydalanilayotgan yoki xizmat koʻrsatilayotgan DXSH obyektining tarkibi va parametrlari; xususiy sherikning kutilayotgan investitsiyalari hajmi va Oʻzbekiston Respublikasi budjet tizimi budjetlaridan taxmin qilinayotgan moliyalashtirish hajmi; davlat sherigining va xususiy sherikning majburiyatlari; xususiy sherikka koʻrsatiladigan davlat koʻmagining turlari; muzokaralar oʻtkazish muddatlari; DXSH obyektidan foydalangan holda taqdim etiladigan tovarlardan (ishlardan, xizmatlardan) foydalanish shartlari hisobga olingan holda amalga oshiriladi. 10. Aholining, tovarlarni (ishlarni, xizmatlarni) isteʼmol qiluvchilarning, ulardan foydalanuvchilarning manfaatlarini hisobga olish maqsadida DXSH loyihasini tayyorlash jamoatchilik muhokamalari bilan birga olib borilishi kerak. 11. Davlat tashabbuskori yoki xususiy tashabbuskor tomonidan mazkur Nizomga 1-ilovaga muvofiq shaklda DXSH loyihasining konsepsiyasi ishlab chiqiladi. 12. Davlat tashabbuskori yoki xususiy tashabbuskor tomonidan mazkur Nizomga 2-ilovaga muvofiq shaklda loyihani baholash hujjatini (keyingi oʻrinlarda — LBH) ishlab chiqadi. Agar DXSH loyihasining texnik-iqtisodiy asoslari yoki texnik-iqtisodiy hisob-kitobi ishlab chiqilgan, tasdiqlangan va belgilangan tartibda ekspertizadan oʻtkazilgan boʻlsa, LBH tayyorlash talab etilmaydi. 13. DXSH loyihalarini tashabbus qilish, ishlab chiqish, koʻrib chiqish, xususiy sherikni tanlash, DXSH loyihasining reyestrini yuritish ushbu Nizomga 3 va 4-ilovadagi sxemaga muvofiq amalga oshiriladi. 14. Vakolatli davlat organi shartnoma asosida DXSH loyihalarining konsepsiyalari, tender hujjatlari, bitimlar loyihalari, LBH hamda boshqa loyiha va loyihaoldi hujjatlarini ishlab chiqishda Davlat tashabbuskori yoki xususiy tashabbuskorlarga koʻmaklashadi. 15. Umumiy qiymati bir million AQSh dollarigacha boʻlgan ekvivalentdagi DXSH loyihasining konsepsiyasi davlat sherigi tomonidan mustaqil ravishda besh kalendar kuni mobaynida tasdiqlanadi. 16. Umumiy qiymati bir million AQSh dollaridan ortiq boʻlgan ekvivalentdagi DXSH loyihasining konsepsiyasi va LBH davlat sherigi tomonidan yozma ravishda vakolatli davlat organiga kelishish uchun taqdim qiladi. Vakolatli davlat organi DXSH loyihasining konsepsiyasini (LBH bilan birgalikda) oʻn ish kuni mobaynida koʻrib chiqadi va kelishadi, rad etadi yoki maromiga yetkazish uchun qaytaradi. Maromiga yetkazish uchun qaytarilgan DXSH loyihasining konsepsiyasi va LBH davlat sherigi tomonidan qayta ishlanib, yozma ravishda vakolatli davlat organiga kelishish uchun qayta kiritadi. DXSH loyihasining konsepsiyasi va LBH koʻrib chiqish jarayonida vakolatli davlat organi davlat sherigidan loyihaga oid zarur maʼlumotlarni soʻrash va olishga haqli. DXSH loyihasining konsepsiyasini kelishish bosqichida Davlat budjetidan moliyalashtirish talab qilingan taqdirda, loyihaning qiymatidan qatʼi nazar, barcha loyihalar uchun davlat sherigi tomonidan Oʻzbekiston Respublikasi Moliya vazirligining tegishli xulosasi olinadi. Hujjatlar toʻplami davlat sherigi tomonidan toʻliq taqdim etilgan sana DXSH loyihasining konsepsiyasini koʻrib chiqish boshlangan sana deb hisoblanadi. DXSH loyihasining konsepsiyasi hamda LBH berilgan maʼlumotlarning toʻgʻriligi, toʻliqligi, haqqoniyligi va sifatli taqdim etilganligi uchun davlat sherigi javobgar hisoblanadi. 17. Umumiy qiymati bir million AQSh dollaridan ortiq va oʻn million AQSh dollarigacha boʻlgan ekvivalentdagi DXSH loyihasining konsepsiyasi vakolatli davlat organi bilan kelishilgandan soʻng, davlat sherigi DXSH loyihasining konsepsiyasini besh kalendar kuni mobaynida tasdiqlaydi. 18. Umumiy qiymati oʻn million AQSh dollaridan ortiq boʻlgan ekvivalentdagi DXSH loyihasining konsepsiyasi vakolatli davlat organi bilan kelishilgandan soʻng, besh kalendar kuni mobaynida vakolatli davlat organi tomonidan Vazirlar Mahkamasiga tasdiqlash uchun kiritiladi. Vazirlar Mahkamasi oʻn kalendar kuni mobaynida DXSH loyihasining konsepsiyasini koʻrib chiqadi va maʼqullaydi, rad etadi yoki maromiga yetkazish uchun qaytaradi. 19. Xususiy tashabbuskor tomonidan ishlab chiqilgan DXSH loyihasining konsepsiyasi va LBH potensial davlat sherigiga kelishish uchun taqdim etiladi. 20. Potensial davlat sherigi DXSH loyihasining konsepsiyasi va LBHni maʼqullash yoki rad etish toʻgʻrisidagi qarorni oʻttiz kalendar kuni mobaynida qabul qiladi va bu haqda xususiy tashabbuskorni xabardor qiladi. 21. Xususiy tashabbuskor tomonidan ishlab chiqilgan DXSH loyihasi konsepsiyasi (LBH bilan birga) potensial davlat sherigi tomonidan maʼqullangan taqdirda, xususiy tashabbuskor va potensial davlat sherigining birinchi rahbari tomonidan imzolanadi va kelishish uchun besh kalendar kuni mobaynida vakolatli davlat organiga taqdim qilinadi. Loyihaga baholash hujjatlaridagi hisob-kitoblarni tasdiqlovchi maʼlumotlar ilova qilingan holda taqdim etiladi. 22. Vakolatli davlat organi DXSH loyihasining konsepsiyasini (LBH bilan birgalikda) oʻn ish kuni mobaynida koʻrib chiqadi va maʼqullaydi, rad etadi yoki maromiga yetkazish uchun qaytaradi. 23. Xususiy tashabbuskor tomonidan taklif etilgan DXSH loyihasining konsepsiyasi mazkur Nizomning 15, 17 va 18-bandlariga muvofiq tartibda tasdiqlanadi. 24. Davlat-xususiy sheriklik loyihasini amalga oshirishni rad etish uchun quyidagilar asos boʻladi: xususiy tashabbuskorning talabgorlarga nisbatan qoʻyiladigan, Oʻzbekiston Respublikasining “Davlat-xususiy sheriklik toʻgʻrisida”gi Qonunida belgilangan talablarga mos kelmaganligi; potensial davlat sherigida davlat-xususiy sheriklik obyektiga nisbatan xoʻjalik yuritish huquqining yoki operativ boshqaruv huquqining mavjud emasligi; davlat-xususiy sheriklik obyektini loyihalashtirish, qurish, barpo etish, moliyalashtirish, rekonstruksiya qilish, undan foydalanish va unga xizmat koʻrsatish zaruriyatining mavjud emasligi; loyihani amalga oshirishning iqtisodiy jihatdan maqsadga muvofiq emasligi va (yoki) bunga ijtimoiy ehtiyojning mavjud emasligi. 25. Davlat-xususiy sheriklik loyihasining konsepsiyasi tasdiqlangan taqdirda, potensial davlat sherigi davlat-xususiy sheriklik loyihasining konsepsiyasini hamda boshqa talabgorlarga davlat-xususiy sheriklik loyihasining amalga oshirilishidan manfaatdorligi toʻgʻrisida maʼlum qilish taklifini oʻzining rasmiy veb-saytida, vakolatli davlat organining rasmiy veb-saytida va boshqa maxsus veb-saytlarda besh kalendar kun ichida eʼlon qiladi. Agar davlat-xususiy sheriklik loyihasining konsepsiyasi eʼlon qilingan paytdan eʼtiboran qirq besh kalendar kun ichida potensial davlat sherigiga biror-bir yakka tartibdagi tadbirkor yoki yuridik shaxs davlat-xususiy sheriklik loyihasini amalga oshirishdan oʻzining manfaatdorligini maʼlum qilmasa, potensial davlat sherigi davlat-xususiy sheriklik loyihasini xususiy tashabbuskor bilan amalga oshirish haqida qaror qabul qiladi va xususiy tashabbuskor bilan toʻgʻridan-toʻgʻri muzokaralar oʻtkazishga kirishadi, davlat-xususiy sheriklik toʻgʻrisidagi bitim loyihasini vakolatli davlat organi bilan kelishib oladi hamda davlat-xususiy sheriklik toʻgʻrisidagi bitim loyihasi vakolatli davlat organi bilan kelishib olingan kundan eʼtiboran oltmish kun ichida xususiy tashabbuskor yoki maxsus loyihalashtirish kompaniyasi bilan tender oʻtkazmagan holda davlat-xususiy sheriklik toʻgʻrisida bitim tuzadi. Agar biror-bir yakka tartibdagi tadbirkor yoki yuridik shaxs davlat-xususiy sheriklik loyihasini amalga oshirishdan oʻzining manfaatdorligini maʼlum qilsa, davlat-xususiy sheriklik loyihasini amalga oshirish uchun xususiy sherikni aniqlash tender asosida amalga oshiriladi. Bunda davlat-xususiy sheriklik loyihasining qiymatidan qatʼi nazar, bir bosqichli tender oʻtkaziladi va tender oʻtkazish toʻgʻrisidagi eʼlon ommaviy axborot vositalariga hamda davlat sherigining va vakolatli davlat organining rasmiy veb-saytlariga qayta joylashtirilmasdan, Oʻzbekiston Respublikasining “Davlat-xususiy sheriklik toʻgʻrisida”gi Qonunining 23-moddasida nazarda tutilgan tenderga oid mezonlarga javob beradigan talabgorlarga davlat sherigi tomonidan tender hujjatlari toʻplami oʻttiz kun ichida taqdim etiladi. Talabgorlar tomonidan talabnomalarni berish uchun soʻnggi muddat tender takliflarini taqdim etishga doir soʻrovda koʻrsatiladi va bu muddat talabgorlarga ushbu soʻrov yuborilgan sanadan eʼtiboran qirq besh kundan kam boʻlmasligi kerak. Tender komissiyasi tender gʻolibini va tenderning zaxiradagi gʻolibini ularning tender takliflarini baholash orqali aniqlaydi. Manfaatdor boʻlgan talabgorlardan hech biri dastlabki malaka hujjatlari toʻplamini taqdim etish toʻgʻrisidagi soʻrov boʻyicha malaka hujjatlarini belgilangan muddatda taqdim etmagan taqdirda (xususiy tashabbuskordan tashqari), tender qayta oʻtkazilishi mumkin emas va potensial davlat sherigi xususiy tashabbuskor bilan toʻgʻridan-toʻgʻri muzokaralar oʻtkazishga kirishadi. 26. Xususiy tashabbuskor tender gʻolibi boʻlmagan taqdirda, xususiy tashabbuskorga davlat-xususiy sheriklik loyihasini tayyorlash bilan bogʻliq haqiqiy xarajatlarning oʻrni davlat-xususiy sheriklik loyihasi umumiy qiymatining bir foizidan oshmaydigan miqdorda tender gʻolibining yoki zaxiradagi gʻolibi mablagʻlari hisobidan qoplanadi. 27. Davlat sherigi DXSH toʻgʻrisidagi bitimni tuzish huquqi uchun tender oʻtkazishni tartibga soluvchi tender hujjatlari va DXSH toʻgʻrisidagi bitim loyihasini tayyorlaydi va loyihaning umumiy qiymati bir million AQSh dollaridan ortiq boʻlgan taqdirda, kelishish uchun vakolatli davlat organiga taqdim etadi. Tender hujjatlar va DXSH toʻgʻrisidagi bitim loyihasi vakolatli davlat organi bilan oʻn kalendar kuni mobaynida kelishiladi va tasdiqlash uchun davlat sherigiga qaytariladi. Tender hujjatlari va DXSH toʻgʻrisidagi bitim loyihasi vakolatli davlat organi bilan kelishilgandan soʻng, davlat sherigi ularni uch ish kuni mobaynida tasdiqlaydi va bir yoki ikki bosqichli tender bosqichiga oʻtadi. 28. Tender hujjatlarida quyidagilar aks ettirilishi kerak: talabgorlarning malaka talablariga muvofiqligini tasdiqlovchi hujjatlarga doir talablar; davlat-xususiy sheriklik obyektining joylashgan yeri; texnik-iqtisodiy koʻrsatkichlar samaradorligining umumiy parametrlari va talablari; loyihani moliyalashtirish manbalari; davlat-xususiy sheriklik obyektini loyihalashtirish, qurish, moliyalashtirish, rekonstruksiya qilish, undan foydalanish va unga xizmat koʻrsatish muddatlari; davlat-xususiy sheriklik obyekti yoki xususiy sherik tomonidan koʻrsatiladigan xizmatlar sifatining koʻrsatkichlari yoki unga doir eng kam talablar; davlat-xususiy sheriklik toʻgʻrisidagi bitimni bajarish maqsadida davlat sherigi tomonidan xususiy sherikka beriladigan moliyalashtirish hajmi, mol-mulkning yoki mulkiy huquqlarning roʻyxati; davlat-xususiy sheriklik toʻgʻrisidagi bitimning taraflari oʻz zimmasiga olayotgan xavf-xatarlar; davlat-xususiy sheriklik loyihasining parametrlari aks ettirilishi kerak boʻlgan valyuta va ularni taqqoslash va baholash maqsadida yagona valyutaga keltirish uchun hisob-kitoblarda foydalaniladigan valyutaning kursi; tender mezonlarining tavsifi; tender (taklifi) beriladigan tilga doir talablar; tender taklifining mazmuni, tender takliflarini berish va ularning amal qilish usuli, joyi, muddatlari; tender (taklifiga) doir taʼminot kiritish shartlari; tender (takliflari) solingan konvertlarni ochish tartib-taomillari, joyi, sanasi va vaqti. Davlat-xususiy sheriklik toʻgʻrisidagi bitim loyihasi tender hujjatlarining ajralmas qismidir. 29. Tender eʼlon qilingandan soʻng unda ishtirok etish istagi mavjud talabgorlar tender hujjatlarini xarid qiladilar, ular toʻlov asosida har bir talabgorga beriladi. Tender hujjatini olish uchun toʻlov miqdori tender komissiyasi tomonidan belgilanadi. Talabgorlar tomonidan tender hujjatlarini xarid qilish natijasida kelib tushadigan mablagʻlar vakolatli davlat organi va davlat sherigi oʻrtasida teng ravishda taqsimlanadi. Davlat sherigi tomonidan talabgorlardan axborot-maslahat xizmatlari uchun qoʻshimcha toʻlov talab qilinishiga yoʻl qoʻyilmaydi. 30. Tender ishtirokchilari konsorsium shaklida ishtirok etgan taqdirda: yetakchi kompaniya tender texnik talablariga toʻliq rioya qilishi shart; moliyaviy talablariga konsorsium vakillarining umumiy imkoniyatlari hisobga olinadi. 31. Konsorsium shaklidagi tashabbuskorlar oʻzining tender taklifida qoʻshimcha tarzda konsorsiumning barcha taʼsischilari nomidan tegishli harakatlarni amalga oshirish hamda ularning manfaatlarini himoya qilish vakolati konsorsium tashkil etish toʻgʻrisidagi bitim asosida yetakchi kompaniyaga yuklaganligini tasdiqlovchi hujjatning notarial tasdiqlangan nusxasi taqdim qilinadi. 32. Qayta tashkil etilayotgan, tugatilayotgan yoki toʻlovga qobiliyatsizlik jarayonida boʻlgan, mulki xatlovda boʻlgan ishtirokchilarning tanlovda ishtirok etishiga yoʻl qoʻyilmaydi. Qayta tashkil etilayotgan, tugatilayotgan yoki toʻlovga qobiliyatsizlik jarayonida boʻlgan talabgorlar tender komissiya tomonidan tegishli tashkilotlar va organlarga soʻrovnomalar yuborish yoʻli bilan aniqlanadi. 33. Davlat sherigi Oʻzbekiston Respublikasi Vazirlar Mahkamasi bilan kelishuvga koʻra davlat-xususiy sheriklik toʻgʻrisidagi bitimni tuzish huquqi boʻyicha tender gʻolibini aniqlash uchun tender komissiyasini 3 ish kuni mobaynida shakllantiradi. Vazirlar Mahkamasi davlat sherigi tomonidan shakllantirilgan va taklif etilgan tender komissiyasi tarkibini koʻrib chiqadi va oʻn kalendar kuni mobaynida tasdiqlaydi. 34. Tender komissiyasi tarkibiga davlat sherigining, Oʻzbekiston Respublikasi Moliya vazirligining va vakolatli davlat organining vakillari majburiy tartibda kiritiladi. 35. Davlat sherigining vakili tender komissiyasi raisidir. Vakolatli davlat organining vakili tender komissiyasi tarkibida maslahat ovozi bilan ishtirok etadi. 36. Tender komissiyasi aʼzolarining soni toq boʻlishi kerak. 37. Tender komissiyasi, agar majlisda uning aʼzolari umumiy sonining kamida yetmish besh foizi hozir boʻlsa, qarorlar qabul qilish huquqiga ega, bunda tender komissiyasining har bir aʼzosi bitta ovozga ega boʻladi. 38. Tender komissiyasining qarorlari tender komissiyasining ovoz bergan aʼzolari umumiy sonining oddiy koʻpchilik ovozi bilan qabul qilinadi. Ovozlar soni teng boʻlib qolgan taqdirda tender komissiyasi raisining ovozi hal qiluvchi hisoblanadi. 39. Tender komissiyasi oʻz majlislarining bayonnomalarini yuritadi, bayonnomalar uning majlislarda hozir boʻlgan barcha aʼzolari tomonidan imzolanadi. 40. Tender komissiyasi aʼzosida majlisga chiqarilgan masalalar yuzasidan manfaatlar toʻqnashuvi mavjud boʻlgan taqdirda, u oʻz nomzodini qaytarib olishini bildirishi va ushbu masala boʻyicha ovoz berishda ishtirok etmasligi kerak, bu haqda bayonnomada qayd etiladi. 41. Umumiy qiymati bir million AQSh dollarigacha boʻlgan ekvivalentdagi DXSH loyihasi boʻyicha bir bosqichli tender oʻtkaziladi. Bir bosqichli tenderni oʻtkazish chogʻida tender ishtirokchilarining tender hujjatlarida koʻrsatilgan konseptual qarorlar va shartlar asosida batafsil texnikaviy taklif va tijorat (moliyaviy) takliflari koʻrib chiqiladi hamda baholanadi. Tenderni tashkil etish jarayonida talabgorlar bilan tender predmetining parametrlari boʻyicha muzokaralar oʻtkazishga yoʻl qoʻyiladi. Bir bosqichli tenderni oʻtkazish tartib-taomili quyidagilarni oʻz ichiga oladi: tender oʻtkazish toʻgʻrisidagi eʼlonni ommaviy axborot vositalarida hamda davlat sherigining va vakolatli davlat organining rasmiy veb-saytlarida eʼlon qilish; tenderda ishtirok etish uchun talabgorlardan tender takliflarini olish; tenderda ishtirok etish istagini bildirgan talabgorlarga dastlabki malaka hujjatlarini va tender hujjatlari toʻplamini berish uchun soʻrov taqdim etish; tender oʻtkazish kunini belgilash va talabgorlarni xabardor qilish; talabgorlarning tender takliflari solingan konvertlarni ochish; tender takliflarini baholash; tenderning gʻolibini va zaxiradagi gʻolibini aniqlash; davlat sherigi va vakolatli davlat organi tomonidan zarur hollarda tender gʻolibi yoki maxsus loyihalashtirish kompaniyasi bilan muzokaralar oʻtkazish; tender gʻolibi bilan DXSH toʻgʻrisida bitim tuzish. Tenderda ishtirok etish uchun tender takliflarini berish muddati tender oʻtkazilishi toʻgʻrisidagi eʼlon berilgan sanadan eʼtiboran oʻttiz kalendar kunidan kam boʻlmasligi kerak. 42. Umumiy qiymati bir million AQSh dollaridan ortiq boʻlgan ekvivalentdagi davlat-xususiy sheriklik loyihasi boʻyicha ikki bosqichli tender oʻtkaziladi, bundan ushbu Nizomning 25-bandining ikkinchi xatboshisida nazarda tutilgan hollar mustasno. Ikki bosqichli tender dastlabki malakani aniqlash va tender gʻolibini saralash bosqichlarini oʻz ichiga oladi. Ikki bosqichli tender quyidagi tartibda oʻtkaziladi: birinchi bosqichda talabgorlarning malaka hujjatlari koʻrib chiqiladi va ularning tender hujjatlarida koʻrsatilgan malaka mezonlariga mosligi baholanadi. Talabgorlar bilan tender predmetining parametrlari boʻyicha muzokaralar oʻtkazishga yoʻl qoʻyiladi; ikkinchi bosqichda kiritilgan texnikaviy va tijoratga oid (moliyaviy) takliflar tender predmetining aniqlashtirilgan parametrlari hisobga olingan, baho (tarif) albatta koʻrsatilgan holda koʻrib chiqiladi hamda baholanadi. Ikki bosqichli tenderni oʻtkazish tartib-taomili quyidagilarni oʻz ichiga oladi: tender oʻtkazish toʻgʻrisidagi eʼlonni va dastlabki malaka hujjatlarini berishga doir soʻrovni ommaviy axborot vositalarida hamda davlat sherigining va vakolatli davlat organining rasmiy veb-saytlarida eʼlon qilish; talabgorlardan tenderda ishtirok etish uchun rasmiy buyurtmalarni va talabgorlarning malakasini tasdiqlovchi dastlabki malaka buyurtmalarini yigʻish va baholash; dastlabki malakalashdan oʻtgan talabgorlarning roʻyxatini shakllantirish va ularni xabardor qilish; dastlabki malakalashdan oʻtgan talabgorlarga tender hujjatlari toʻplamini taqdim etish; . dastlabki malakalashdan oʻtgan talabgorlarning tender takliflari solingan konvertlarni ochish; tender takliflarini baholash; tenderning gʻolibini va zaxiradagi gʻolibini aniqlash; davlat sherigi va vakolatli davlat organi tomonidan zarur hollarda tender gʻolibi bilan muzokaralar oʻtkazish; tender gʻolibi yoki maxsus loyihalashtirish kompaniyasi bilan DXSHklik toʻgʻrisida bitim tuzish. 43. Dastlabki malakalashda ishtirok etish uchun tender takliflarini berish muddati tender oʻtkazilishi toʻgʻrisidagi eʼlon berilgan sanadan eʼtiboran oʻttiz kalendar kunidan kam boʻlmasligi kerak. 44. Dastlabki malakalashni oʻtkazish natijasida kamida ikkita talabgorning malakasi malaka talablariga muvofiq boʻlishi zarur. 45. Tender takliflarini berish uchun soʻnggi muddat tender takliflarini taqdim etishga doir soʻrovda koʻrsatiladi va u dastlabki malakalashdan oʻtgan talabgorlarga ushbu soʻrov yuborilgan sanadan eʼtiboran qirq besh kalendar kunidan kam boʻlmasligi kerak. 46. Bir bosqichli yoki ikki bosqichli tender talabgorlaridan hech biri bittadan ortiq tender taklifini taqdim etishga haqli emas. Talabgor tender komissiyasiga tender takliflarini taqdim etish muddati tugaguniga qadar istalgan vaqtda tender taklifini oʻzgartirishi yoki qaytarib olishi mumkin. 47. Tender takliflarini baholash tender komissiyasi tomonidan belgilangan muddat ichida oʻtkaziladi. Tender takliflarini baholash tender komissiyasi tomonidan tender hujjatlarida belgilangan tender mezonlari boʻyicha amalga oshiriladi. 48. Tender ishtirokchilari yoki ularning vakillari tender takliflarini baholashda hozir boʻlishga haqli emas. Baholash jarayonida tender komissiyasi tushuntirishlar berish, ulardan qoʻshimcha maʼlumotlarni soʻrab olish va taqdim etilgan hujjatlarning ishonchliligini tasdiqlash uchun talabgorlarni chaqirish huquqiga ega. Tender yakunlarini chiqarish chogʻida tender ishtirokchilari va (yoki) ularning ishonchli shaxslari hozir boʻlishi mumkin. 49. Tender komissiyasi barcha talabgorlarning tender takliflarini tender takliflarining soʻrovi talablariga muvofiq emas deb topgan taqdirda, shuningdek, agar dastlabki malakalashdan oʻtgan talabgorlarning soni ikki nafardan kam boʻlsa, tender boʻlib oʻtmagan deb topiladi va tender komissiyasi takroriy tenderni eʼlon qilishga haqli. Takroriy tender uni oʻtkazish tartib-taomilida belgilangan tartibda oʻtkaziladi. Malaka buyurtmalarini va tender takliflarini qabul qilish tender hujjatlarida koʻrsatilgan tartibda hamda hollarda elektron tarzda amalga oshirilishi mumkin. 50. Tender komissiyasi tender gʻolibi va zaxiradagi gʻolib toʻgʻrisidagi axborotni davlat sherigi hamda vakolatli davlat organining rasmiy veb-saytlarida eʼlon qiladi. 51. Talabgorlarning tenderda ishtirok etishi munosabati bilan qilgan xarajatlarining oʻrni qoplanmaydi, mazkur Nizomning 26-bandida nazarda tutilgan hollar bu nda mustasno. 52. Tender gʻolibi rasman eʼlon qilingan kundan boshlab oʻn kalendar kuni muddatida tomonlar oʻrtasida DXSH toʻgʻrisidagi bitim imzolanishi shart. 53. Agar tender gʻolibi tender hujjatlarida nazarda tutilgan muddat tugaganidan keyin davlat-xususiy sheriklik toʻgʻrisidagi bitimni imzolamasa yoki tender komissiyasi tomonidan tender gʻolibi taqdim etgan axborotning haqiqatga toʻgʻri kelmasligi aniqlangan taqdirda, tender komissiyasi uni diskvalifikatsiya qilish toʻgʻrisida qaror qabul qiladi va tenderning zaxiradagi gʻolibini gʻolib deb topadi hamda unga tender gʻolibini diskvalifikatsiya qilish haqida qaror qabul qilingan sanadan eʼtiboran oʻn kalendar kun ichida gʻolib shartlari asosida davlat-xususiy sheriklik toʻgʻrisida bitim tuzishni taklif etadi. 54. Tender komissiyasi tomonidan tenderning zaxiradagi gʻolibiga davlat-xususiy sheriklik toʻgʻrisida bitim tuzish haqidagi taklif yuborilgan sanadan eʼtiboran oʻttiz kalendar kuni ichida undan ijobiy javob olinmagan taqdirda, tender komissiyasi tenderni boʻlib oʻtmagan deb topadi va takroriy tender eʼlon qiladi. 55. Qabul qilingan qarorga nisbatan eʼtiroz bildirgan ishtirokchi qaror yuzasidan shikoyat bilan sudga murojaat qilish huquqiga ega. 56. DXSH toʻgʻrisidagi bitimning amal qilish muddati — DXSH obyekti uchun jalb qilingan kapital qoʻyilmalar va investitsiyalarning toʻliq qoplanish muddatidan, shuningdek, DXSH loyihasini amalga oshirish davrida olingan asosiy vositalar va boshqa mol-mulklardan foydalanish muddatidan hamda olinadigan sof foyda koʻrsatkichlaridan kelib chiqib belgilanadi. Umumiy qiymati oʻn million AQSh dollarigacha boʻlgan ekvivalentdagi DXSH toʻgʻrisidagi bitimning amal qilish muddatini uzaytirish — xususiy sherik tomonidan qoʻshimcha ravishda kapital qoʻyilmalar va investitsiyalarni jalb qilish sharti asosida vakolatli davlat organi va davlat sherigi bilan kelishilgan holda amalga oshiriladi. Umumiy qiymati oʻn million AQSh dollaridan ortiq boʻlgan ekvivalentdagi DXSH toʻgʻrisidagi bitimning amal qilish muddatini uzaytirish — xususiy sherik tomonidan qoʻshimcha ravishda kapital qoʻyilmalar va investitsiyalarni jalb qilish sharti asosida vakolatli davlat organi va davlat sherigi hamda Vazirlar Mahkamasi bilan kelishilgan holda amalga oshiriladi. 57. Taraflar DXSH toʻgʻrisidagi bitimni davlat sherigining qaroriga muvofiq quyidagi hollarda toʻgʻridan-toʻgʻri muzokaralar oʻtkazish asosida tender oʻtkazmasdan tuzishi mumkin: davlatning mudofaa qobiliyatini va xavfsizligini taʼminlashda; DXSH loyihasini amalga oshirishning zarur sharti hisoblangan intellektual faoliyat natijalariga doir mutlaq huquqlar, boshqa mutlaq huquqlar, yer uchastkasi, boshqa koʻchmas mol-mulk obyekti va oʻzga mol-mulk muayyan shaxsga tegishli boʻlganda; Oʻzbekiston Respublikasi Prezidentining farmonlari va qarorlari, shuningdek Vazirlar Mahkamasining qarorlaribilan belgilangan hollarda. Mazkur bandning uchinchi xatboshidagi mezon DXSH loyihasini amalga oshirishning zarur sharti hisoblangan intellektual faoliyat natijalariga doir mutlaq boʻlmagan huquqlarni ham oʻz ichiga olishi mumkin. 58. Davlat sherigi yoki xususiy sherik davlat-xususiy sheriklik loyihasini amalga oshirish boʻyicha toʻgʻridan-toʻgʻri muzokaralar oʻtkazish uchun tashabbus qilish vakolatiga ega. 59. Agar davlat sherigi mazkur Nizomning 57-bandining ikkinchi va uchinchi xatboshisida koʻrsatilgan hollar boʻyicha DXSH toʻgʻrisidagi bitim tuzishni taklif qilsa, ushbu loyihaning konsepsiyasini va LBHni xususiy sherik bilan birga ishlab chiqadi va loyihaning konsepsiyasi belgilangan tartibda davlat sherigi, umumiy qiymati oʻn million AQSh dollaridan ortiq boʻlgan ekvivalentdagi davlat-xususiy sheriklik loyihasi konsepsiyasi Vazirlar Mahkamasi tomonidan tasdiqlanadi. 60. DXSH loyihasi konsepsiyasi tasdiqlangandan soʻng hamda DXSH toʻgʻrisidagi bitim tuzilishidan oldin ushbu loyihaning mazkur Nizomning 57-bandining ikkinchi va uchinchi xatboshlariga muvofiqligini davlat sherigi va vakolatli davlat organi tomonidan oʻrganib chiqiladi. Davlat sherigi va vakolatli davlat organi vakillari soni jami uchtadan kam boʻlmasligi, toq boʻlishi hamda davlat sherigi vakillari soni jami vakillarning uchdan bir qismidan koʻp boʻlmasligi shart. Davlat sherigi va vakolatli davlat organi vakillari umumiy sonining uchdan ikki qismi ishtiroki taʼminlansa, oʻrganishlar oʻtkaziladi va oʻrganish natijalari boʻyicha bayonnoma rasmiylashtiriladi va ushbu bayonnoma davlat sherigi tomonidan tasdiqlanadi. Toʻgʻridan-toʻgʻri muzokaralar oʻtkaziladigan loyihaning umumiy qiymati oʻn million AQSh dollaridan ortiq boʻlganda hamda oʻrganish natijalari boʻyicha davlat sherigi va vakolatli davlat organi vakillarining ijobiy xulosasi olingan taqdirda, Vazirlar Mahkamasining qarorini qabul qilish orqali DXSH loyihalarining amalga oshirilishiga yoʻl qoʻyiladi. 64. Toʻgʻridan toʻgʻri muzokaralar olib borishda davlat va xususiy sherik DXSH toʻgʻrisidagi bitimning shartlarini kelishib oladi. Toʻgʻridan-toʻgʻri muzokaralar olib boriladigan DXSH loyihasi konsepsiyasini tayyorlashga (LBHni oʻz ichiga olgan holda) ruxsat etiladi. 65. Toʻgʻridan-toʻgʻri muzokaralar oʻtkazish asosida tender oʻtkazmasdan DXSH loyihasini amalga oshirishni rad etish uchun quyidagilar asos boʻladi: xususiy tashabbuskorning talabnoma beruvchilarga qoʻyiladigan talablarga nomuvofiqligi; davlat sherigi uchun DXSH obyektiga nisbatan xoʻjalik boshqaruvi yoki operativ boshqaruv xuquqining mavjud emasligi; DXSH obyektining loyihalashtirilishi, qurilishi, barpo etilishi, yetkazib berilishi, moliyalashtirilishi, rekonstruksiya qilinishi, modernizatsiyalashtirilishi, foydalanilishi va xizmat koʻrsatilishi zarurati yoʻqligi; loyihani amalga oshirish uchun iqtisodiy imkoniyat va ijtimoiy ehtiyojning yoʻqligi. 66. DXSH loyihasining konsepsiyasi tasdiqlangandan hamda DXSH toʻgʻrisidagi bitim ikki tomonlama imzolangandan keyin uch kalendar kuni mobaynida davlat sherigi rasmiy tartibda uch nusxadan iborat DXSH loyihasining konsepsiyasi, LBH va DXSH toʻgʻrisidagi bitimning elektron va qogʻoz koʻrinishdagi nusxalarini vakolatli davlat organiga DXSH loyihalarining reyestriga kiritish uchun taqdim qiladi. 67. Taqdim qilingan DXSH loyihasining konsepsiyasi, LBH va DXSH toʻgʻrisidagi bitim tikilgan, tartib raqami qoʻyilgan, muhrlangan hamda davlat va xususiy sheriklarning rahbarlari tomonidan imzolangan boʻlishi kerak. 68. DXSH loyihasining konsepsiyasi, LBH va DXSH toʻgʻrisidagi bitim toʻliq taqdim qilingan kundan boshlab uch ish kuni mobaynida vakolatli davlat organi tomonidan hujjatlarning har bir sahifasiga tegishli shtamp (“REYESTRGA OLINDI” belgili shtamp) bosilib, reyestrga kiritiladi, roʻyxatdan oʻtkaziladi hamda ularning bir asl nusxasi vakolatli davlat organida saqlanadi va ikki asl nusxasi ikki ish kuni mobaynida davlat sherigiga qaytariladi. 69. DXSH loyihalari reyestrga olingandan soʻng besh ish kuni mobaynida vakolatli davlat organi va davlat sherigining rasmiy veb-saytiga, shuningdek, Oʻzbekiston Respublikasi ochiq maʼlumotlar portaliga (www.data.gov.uz) joylashtiriladi. 70. DXSH loyihalarining reyestrida jamlangan maʼlumotlar va axborotlardan foydalanish hech qanday toʻlovlarsiz amalga oshiriladi. 71. DXSH loyihalari boʻyicha narxlar (tariflar)ni asoslash uchun qabul qilinadigan tovarlar (ishlar, xizmatlar)ni ishlab chiqarish va sotish xarajatlarini aniqlashda Vazirlar Mahkamasining 1999-yil 5-fevraldagi 54-son qarori bilan tasdiqlangan “Mahsulot (ishlar, xizmatlar)ni ishlab chiqarish va sotish xarajatlarining tarkibi hamda moliyaviy natijalarni shakllantirish tartibi toʻgʻrisida”gi Nizomga hamda boshqa normativ-huquqiy hujjatlarga asosan amal oshiriladi. Ishlab chiqariladigan tovarlar (ishlar, xizmatlar)ga narx (tarif) ishlab chiqarish tannarxiga kiritiladigan xarajatlardan, davr sarf-xarajatlaridan, moliyaviy faoliyat boʻyicha xarajatlardan, soliqlar va foydadan boshqa majburiy toʻlovlar boʻyicha xarajatlardan, shuningdek sof foyda summasidan shakllanadi. Oʻzbekiston Respublikasi Soliq kodeksining 147-moddasida nazarda tutilgan xarajatlar, tasdiqlanadigan narxni (tarifni) shakllantirishda xarajatlarda hisobga olinmaydi, yuqori organlar va xoʻjalik yurituvchi subyekt birlashmasi taʼminotiga ajratmalar boʻyicha xarajatlar bundan mustasno. 72. DXSH loyihalari boʻyicha monopoliya yoxud tabiiy monopoliya hisoblangan ishlab chiqariladigan tovarlar (ishlar, xizmatlar)ga narxlar (tariflar) davlat sherigining yozma murojaatiga asosan Oʻzbekiston Respublikasi Moliya vazirligi va uning topshirigʻi boʻyicha Qoraqalpogʻiston Respublikasi Moliya vazirligi, viloyatlar va Toshkent shahar hokimliklari moliya bosh boshqarmalari tomonidan oʻrnatilgan tartibda tasdiqlanadi yoki Oʻzbekiston Respublikasi Prezidentining qarorlariga muvofiq alohida tovarlarga qatʼiy belgilangan yoki cheklangan narxlarni (tariflarni) va ustamalarni belgilash yoʻli bilan amalga oshiriladi. DXSH loyihalari boʻyicha boshqa ishlab chiqariladigan tovarlar (ishlar, xizmatlar)ga narxlar (tariflar) — xususiy sherik bilan kelishilgan holda davlat sherigi tomonidan tasdiqlanadi. 73. DXSH loyihalari boʻyicha ishlab chiqariladigan tovarlar (ishlar, xizmatlar)ning narxlari (tariflari) darajasiga taʼsir koʻrsatadigan omillar keskin oʻzgargan taqdirda xususiy sherik narxlar (tariflar)ni qayta koʻrib chiqish tashabbusi bilan chiqish huquqiga egadir. Bunda tadbirkorlik subyektlari tomonidan oʻrnatilgan tartibda tegishli hujjatlarni yozma xat orqali davlat sherigiga taqdim qiladi va ularning yozma koʻrsatmasida narxlar (tariflar)ni qayta koʻrib chiqish tashabbusining sabablari koʻrsatilishi kerak. 74. DXSH loyihalari boʻyicha ishlab chiqariladigan tovarlar (ishlar, xizmatlar)ning narxlari (tariflari)ni koʻrib chiqish uchun tegishli hujjatlarni taqdim qilish va tasdiqlash muddatlari Vazirlar Mahkamasining 2010-yil 28-oktabrdagi 239-son qarori bilan tasdiqlangan “Tovarlar (ishlar, xizmatlar)ga tartibga solinadigan narxlar (tariflar)ni shakllantirish, deklaratsiya qilish (tasdiqlash) va belgilash hamda ularning qoʻllanilishini davlat tomonidan nazorat qilish tartibi toʻgʻrisida”gi Nizomga muvofiq tartibga solinadi. 75. Davlat sherigi va vakolatli davlat organi DXSH loyihalari bajarilishining hamda DXSH toʻgʻrisidagi bitim shartlariga rioya etilishi nuqtai nazaridan monitoringini amalga oshiradi. 76. Davlat sherigi va vakolatli davlat organining zaruratga koʻra, joylarda monitoring amalga oshirilishi uchun DXSH obyektlariga kirishi va tegishli hujjatlardan foydalanishi taʼminlanadi. 77. Monitoring oʻtkazish uchun vakolatli davlat organi vazirlik, idora, xalqaro tashkilotlar va konsalting kompaniyalaridan mutaxassislarni jalb qilish huquqiga ega. 78. Monitoring quyidagi maqsadlarda amalga oshiriladi: loyihani oʻz vaqtida va samarali amalga oshirishni taʼminlash; DXSH loyihasining moliyaviy-iqtisodiy samaradorligi koʻrsatkichlari bajarilishini oʻrganish; LBH bilan tasdiqlangan tariflar (narxlar)ga amal qilinishini oʻrganish; davlat va xususiy sheriklarning faoliyatini muvofiqlashtirish, loyihani amalga oshirish bilan bogʻliq masalalar oʻz vaqtida hal etilishi uchun ularning javobgarligini oshirish; loyihani amalga oshirishning barcha bosqichlarida toʻsqinlik qilayotgan faktorlarni aniqlash va oʻrganish, bartaraf etish boʻyicha tezkor choralar koʻrish; tasdiqlangan muddatlar va hajmlarga qatʼiy muvofiq ravishda loyihalarni oʻz vaqtida moliyalashtirishni taʼminlash ustidan nazorat oʻrnatish; davlat va xususiy sheriklar oldida loyihalar boʻyicha olingan majburiyatlar bajarilishini taʼminlash. 79. DXSH loyihasining amalga oshirilishi toʻgʻrisidagi hisobotni vakolatli davlat organiga davlat sherigi tomonidan imzolangan va tasdiqlangan holda har olti oyda taqdim etadi. 80. Davlat sherigi hisobotlarning oʻz vaqtida taqdim etilishi, toʻliqligi va haqqoniyligi uchun javobgardir. 81. Vakolatli davlat organi davlat sherigi tomonidan taqdim qilingan hisobotlarni umumlashtiradi hamda yakuni boʻyicha maʼlumotlarni Vazirlar Mahkamasiga taqdim etadi. 82. DXSH loyihalarini amalga oshirish toʻgʻrisidagi maʼlumotlar davlat sherigi va vakolatli davlat organining rasmiy veb-saytlarida joylashtiriladi. 83. Mazkur Nizom normalari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 84. Mazkur Nizomni bajarishdan kelib chiqadigan nizolar qonunchilik hujjatlarida belgilangan tartibda hal etiladi. Loyihaning qisqacha mazmunida quyidagilar keltirilishi lozim: loyihaning nomi; tashabbuskor nomi; loyihaning hisob-kitob qilingan umumiy qiymati (AQSh dollarida yoki AQSh dollari ekvivalentida); loyiha koʻlami, shu jumladan uning quvvati; loyihaning tarkibiy qismlari — har birining narxlari koʻrsatilgan holda; loyiha amalga oshiriladigan manzil (viloyat, tuman, shahar); loyihaning maqsadi va vazifalari, shu jumladan miqdoriy ifodalangan shaklda; asosiy foyda koʻruvchilar aks ettirilgan holda, maqsadli guruhlar; moliyalashtirish manbalari va sxemalari; moliyalashtirish yillar kesimida koʻrsatilgan holda, loyihani amalga oshirish davri. 1. Iqtisodiy boʻlimda loyihaning butun respublika yoki hudud iqtisodiyoti nuqtai nazaridan tahlili aks ettiriladi. Ushbu boʻlimda, zaruratga koʻra quyidagilar koʻrsatilishi mumkin: loyihaning iqtisodiy foyda va xarajatlarini baholash, shu jumladan loyiha natijalari, oqibatlari va taʼsiri tahlili, sarf-xarajatlari va oʻlchab boʻlmaydigan foydalari, qoʻshilgan foydalar va sarflari, qaytarib boʻlmaydigan sarf-xarajatlari, tashqi taʼsirlar, loyihadan keladigan bilvosita foydani baholash; tarmoqlarni rivojlantirish Konsepsiyalari doirasida loyihani va ishlab chiqarish kuchlarini optimal joylashtirish, mavjud quvvatlardan foydalanish, shuningdek, xomashyo va ishlab chiqariladigan mahsulot bozori konyunkturasi bilan uzviy bogʻliqlikda loyihani amalga oshirishning maqsadga muvofiqligi. 2. Moliya boʻlimi moliyaviy xarajatlar va daromadlarning dastlabki baholari va asoslarini, loyihani moliyalashtirishning muqobil sxemalari va manbalarini, shuningdek, loyihani amalga oshirishning moliyaviy samaradorligini baholash, moliyaviy modelini oʻzida aks ettiradi. Ushbu boʻlimda, zaruratga koʻra quyidagi maʼlumolar aks ettirilishi lozim: loyihani amalga oshirish yillari va texnologik bosqichlari boʻyicha investitsiya davri, loyiha doirasidagi chora-tadbirlarning ketma-ketligi va davomiyligi tasviriy koʻrinishda, vaqt boʻyicha (grafik-reja), moliyalashtirish manbalari va hajmlari inobatga olingan holda aks ettirilgan loyihani amalga oshirishning batafsil grafigi; investitsiya xarajatlarining umumiy hisob-kitobi, moliyalashtirish ehtiyojlarining loyiha bosqichlari va moliyalashtirish hajmlari boʻyicha taqsimoti; ishlab chiqarish xarajatlari (ekspluatatsiya xarajatlari) hisob-kitobi; loyihaning boshqa xarajatlari hisob-kitobi; loyihaning quyidagilarni oʻz ichiga olgan moliyaviy koʻrsatkichlari: mahsulot tannarxi, tariflar, mahsulot (xizmat)ning chiqish narxi hisob-kitobi; savdolardan olinadigan tushum hisob-kitobi, taqsimlanmagan va sof foyda hisob-kitobi; pul mablagʻlari oqimining yigʻma hisob-kitobi; diskont usullar yordamida loyihani tahlil qilish, shu jumladan sof diskont daromad (NPV), foydalilikning ichki normasi (IRR), xarajatlarni qoplashning diskontlangan muddatini hisoblash, kapital oʻrtacha qiymatining hisob-kitobi (WACC); loyiha likvidligi tahlili; moliyalashtirish sxemasi, manbalari va shartlari, shuningdek, ularning muqobil variantlari; moliyaviy xavf-xatarlarni baholash (xavf-xatarlar matritsasi), xatarlarning asosiy omillarini belgilovchi jihatlar, oʻzgarishlarning taxminiy xususiyatlari va koʻlami, xatarlarni kamaytirish boʻyicha nazarda tutilgan tadbirlar. 3. Ijtimoiy boʻlim loyihaning ijtimoiy jihatlarini va uni amalga oshirishdan benefitsiarlar koʻradigan foydani oʻzida aks ettiradi. Ushbu boʻlimda quyidagilar koʻrsatilishi lozim: loyihaning mehnat resurslariga ehtiyoji va uning aholi bandligiga taʼsiri; ishchilar va mutaxassislarni oʻqitish va qayta tayyorlash dasturi; mehnat muhofazasi va texnika xavfsizligi normalari; mavjud quvvatlardan foydalanish va ularni optimal joylashtirish doirasida loyihaning qabul qilingan hukumat qarorlari hamda tarmoqlar, hududlar boʻyicha ijtimoiy sohadagi va “boshqa tarmoqlardagi” rivojlantirish konsepsiyalariga muvofiqligini hisobga olgan holda uning ijtimoiy ahamiyati. 4. Marketing tadqiqotlari boʻlimi mahalliy va xalqaro bozor imkoniyatlarini baholashdan iborat (shu jumladan, homiylar, pudratchilar, sarmoyadorlar). Ushbu boʻlimda loyihaning koʻlami, texnik talablar boʻyicha bozor munosabatlarini baholash va qoʻllash, xavf-xatarlarni taqsimlash boʻyicha tavsiyalar koʻrsatiladi. 5. Texnik-texnologik boʻlimda loyihani amalga oshirishning turli texnologik yechimlari aks ettirish, loyiha tuzilishi, loyiha boʻyicha texnik yechimlar, loyihaning hal qiluvchi koʻrsatkichlari, komponentlari, shuningdek, ularning hisob-kitob qilingan qiymatlari bayon qilinadi. 6. Ekologik boʻlimda loyihaning ekologik jihatlari aks ettiriladi. Loyihaning atrof-muhit holatiga taʼsirini baholash, loyihani amalga oshirish natijasida yetkaziladigan ekologik zarar miqdorini baholash va Oʻzbekiston Respublikasi Ekologiya va atrof muhitni muhofaza qilish davlat qoʻmitasi xulosasini inobatga olgan holda, uning salbiy taʼsirini kamaytirish boʻyicha nazarda tutilayotgan chora-tadbirlar bayon etiladi. 7. Institutsional boʻlimda loyihaning amalga oshirish davri davomida uni boshqarish sxemasini oʻz ichiga olgan boʻlishi hamda huquqiy asoslar, boshqaruv tuzilmasi va moliyaviy xarajatlar bahosi tasvirlanishi lozim. Loyihani amalga oshirishda ishtirok etuvchilarning oʻzaro xamkorligi, xarajatlar, foyda va majburiyatlar taqsimoti, shuningdek, institutsional xavf-xatarlar va xatarlarni kamaytirish boʻyicha koʻzda tutilgan tadbirlar. 8. Arxitektura-qurilish boʻlimida qurilish maydoni (trassasi)ning shaharsozlik talablari, tumanni rejalashtirish loyihalari, shahar va qishloq aholi punktlarining bosh rejalariga muvofiq holda joylashtirish sxemalari, tarmoqlar, temir va avtomobil yoʻllari, neft va gaz quvurlari, energiya tizimlari, aloqa tarmoqlarini inobatga olgan holda, hududni arxitektura-rejalashtirish loyihalarining bayoni aks ettiriladi. 9. DXSH toʻgʻrisidagi bitimning tuzilmasi boʻlimida qoʻllash mumkin boʻlgan DXSH modellari uchun variantlarni baholash, toʻlov mexanizmi va davlat daromadlarini qoʻllab-quvvatlash zarurati koʻrsatiladi. Kapital xarajatlar, foydalanish xarajatlari va moliyalashtirish xarajatlarini qamrab oladigan moliyaviy modelni ishlab chiqish orqali DXSH loyihasining maqsadga muvofiqligini tekshirish talab etiladi. Moliyaviy model taxminlarni oʻz ichiga olishi va asosiy oʻzgaruvchan ssenariylarni tahlil qilish uchun funksional imkoniyatlarni taʼminlashi kerak. 10. Davlat tomonidan taqdim etiladigan qoʻllab-quvvatlash turlari boʻlimida quyidagilar zaruratga koʻra koʻrsatilishi mumkin: DXSH loyihasini amalga oshirish doirasida talab etiladigan litsenziyalarning, ruxsat etish xususiyatiga ega boʻlgan hujjatlarning toʻliq roʻyxati; subsidiyalar, shu jumladan xususiy sherikning davlat-xususiy sheriklik loyihasini amalga oshirishdan oladigan kafolatlangan eng kam daromadini taʼminlashga yoʻnaltiriladigan subsidiyalar; davlat-xususiy sheriklik loyihasini amalga oshirish uchun zarur boʻlgan aktivlar va mol-mulk tarzidagi qoʻyilmalar; davlat-xususiy sheriklik loyihasini amalga oshirish jarayonida ishlab chiqarilgan yoki yetkazib berilgan tovarlarning (ishlarning, xizmatlarning) muayyan miqdorini yoki bir qismini isteʼmol qilganlik yoki ulardan foydalanganlik uchun toʻlovga yoʻnaltiriladigan Oʻzbekiston Respublikasi budjet mablagʻlari; budjet ssudalari, qarzlari, grantlar, kredit liniyalari va moliyalashtirishning boshqa turlari; Oʻzbekiston Respublikasining davlat kafolatlari; soliq imtiyozlari va boshqa imtiyozlar; boshqa kafolatlar va (yoki) kompensatsiyalar. 11. Loyihani amalga oshirish rejasi boʻlimida quyidagilar zaruratga koʻra koʻrsatilishi mumkin: marketing rejasi; loyihani ishlab chiqish va amalga oshirish muddatlari; asosiy manfaatdor tomonlarni aniqlash va ularning loyihani amalga oshirishdagi rolini belgilash. 12. Loyihani baholash hujjatlari quyidagilarni oʻz ichiga oladi: umumiy qiymati bir million AQSh dollariga qadar boʻlgan ekvivalentdagi DXSH loyihasining dastlabki moliyaviy hisob-kitoblari hamda DXSH loyihasining samaradorlik koʻrsatkichlarini asoslantiruvchi hujjatlar toʻplami; umumiy qiymati bir million AQSh dollaridan ortiq va oʻn million AQSh dollariga qadar boʻlgan ekvivalentdagi DXSH loyihasining dastlabki moliyaviy hisob-kitoblari, biznes-rejasi hamda DXSH loyihasining samaradorlik koʻrsatkichlarini asoslantiruvchi hujjatlar toʻplami; umumiy qiymati oʻn million AQSh dollaridan ortiq boʻlgan ekvivalentdagi DXSH loyihasining ijtimoiy va ekologik tadbirlari, texnik-iqtisodiy asoslari yoki hisob-kitoblari hamda DXSH loyihasining samaradorlik koʻrsatkichlarini asoslantiruvchi hujjatlar, koʻrsatkichlar va komponentlardan iborat hujjatlar toʻplami. Bosqichlar Subyektlar Tadbirlar Muddati 1-bosqich Davlat sherigi 1. Ustuvor yoʻnalishlardan kelib chiqib dastlabki baholash tartibi asosida loyihalarni tanlaydi. 2. DXSH loyihasining konsepsiyasini va loyihani baholash hujjatini (LBH) ishlab chiqadi. 3. Umumiy qiymati bir million AQSh dollariga qadar boʻlgan ekvivalentdagi DXSH loyihasining konsepsiyasi va LBH mustaqil ravishda tasdiqlaydi. 4. Umumiy qiymati bir million AQSh dollaridan ortiq boʻlgan ekvivalentdagi DXSH loyihasining konsepsiyasi va LBH vakolatli davlat organiga kelishish uchun taqdim qiladi. Zaruratga koʻra 2-bosqich Vakolatli davlat organi 1. Davlat sherigi tomonidan kiritilgan umumiy qiymati bir million AQSh dollaridan ortiq boʻlgan ekvivalentdagi DXSH loyihasining konsepsiyasini koʻrib chiqadi, kelishadi, rad etadi yoki maromiga yetkazish uchun qaytaradi. 2. Davlat sherigi tomonidan kiritilgan umumiy qiymati oʻn million AQSh dollaridan ortiq boʻlgan ekvivalentdagi DXSH loyihasining konsepsiyasi kelishilgandan soʻng,Vazirlar Mahkamasiga tasdiqlash uchun kiritadi. 10 ish kuni mobaynida 3-bosqich Vazirlar Mahkamasi Vakolatli davlat organi tomonidan kiritilgan umumiy qiymati oʻn million AQSh dollaridan ortiq boʻlgan ekvivalentdagi DXSH loyihasining konsepsiyasini koʻrib chiqadi va maʼqullaydi, rad etadi yoki maromiga yetkazish uchun qaytaradi. 10 kalendar kuni mobaynida 4-bosqich Davlat sherigi Umumiy qiymati bir million AQSh dollaridan ortiq boʻlgan ekvivalentdagi tasdiqlangan DXSH loyihasining konsepsiyasi asosida tender hujjatlarini va DXSH toʻgʻrisidagi bitim loyihasini tayyorlaydi hamda vakolatli davlat organiga kelishish uchun kiritadi. Loyiha murakkabligidan kelib chiqqan holda 5-bosqich Vakolatli davlat organi Tender hujjatlari va DXSH toʻgʻrisidagi bitim loyihasini kelishadi va davlat sherigiga qaytaradi. 10 kalendar kuni mobaynida 6-bosqich Davlat sherigi 1. Vakolatli davlat organi bilan kelishilgan tender hujjatlari va DXSH toʻgʻrisidagi bitim loyihasini tasdiqlaydi va rasmiy veb-saytlarda hamda boshqa maxsus veb-saytlarda tender eʼlon qilinadi. 2. Tender komissiyasi tarkibinishakllantiradi va Vazirlar Mahkamasiga tasdiqlash uchun kiritadi. 3 ish kuni mobaynida 7-bosqich Vazirlar Mahkamasi Davlat sherigi tomonidan taqdim qilingan tender komissiyasi tarkibini koʻrib chiqadi va tasdiqlaydi 10 kalendar kuni mobaynida 8-bosqich Tender komissiyasi Bir bosqichli tender oʻtkazish jarayonida talabgorlarning texnikaviy taklif va tijorat (moliyaviy) takliflarini koʻrib chiqadi hamda baholaydi. 30 kalendar kunidan kam boʻlmagan muddatda Ikki bosqichli tender oʻtkazish jarayonida talabgorlarni dastlabki malakalashdan oʻtkazadi, ularning texnikaviy taklif va tijorat (moliyaviy) takliflarini koʻrib chiqadi hamda baholaydi. 45 kalendar kunidan kam boʻlmagan muddatda 9-bosqich Davlat sherigi va tender gʻolibi yoki zaxiradagi gʻolib Tender natajalari boʻyicha aniqlangan tender gʻolibi yoki zaxiradagi gʻolib bilan DXSHtoʻgʻrisidagi bitim imzolanadi va loyihani amalga oshirish boshlanadi. 10 kalendar kuni mobaynida 10-bosqich Davlat sherigi Imzolangan DXSH toʻgʻrisidagi bitim, DXSH loyihasi konsepsiyasi va LBH vakolatli davlat organiga DXSH loyihalarining reyestriga kiritish uchun taqdim qiladi. 3 kalendar kuni mobaynida 11-bosqich Vakolatli davlat organi DXSH toʻgʻrisidagi bitim, DXSH loyihasi konsepsiyasi va LBH reyestrga kiritiladi va roʻyxatdan oʻtkaziladi. 3 ish kuni mobaynida Bosqichlar Subyektlar Amalga oshiriladigan vazifalar Muddati 1-bosqich Xususiy tashabbuskor 1. Ustuvor yoʻnalishlardan kelib chiqib, loyihalarni tanlaydi. 2. DXSH loyihasining konsepsiyasini va loyihani baholash hujjatini (LBH) ishlab chiqadi. 3. DXSH loyihasining konsepsiyasi va LBH kelishi uchun potensial davlat sherigiga taqdim etadi. Zaruratga koʻra 2-bosqich Potensial davlat sherigi 1. Xususiy tashabbuskor tomonidan taklif etilayotgan DXSH loyihasining konsepsiyasi va LBH maʼqullash yoki rad etish toʻgʻrisidagi qarorni oʻttiz kalendar kuni mobaynida qabul qiladi va bu haqda xususiy tashabbuskorni xabardor qiladi. 2. Umumiy qiymati bir million AQSh dollariga qadar boʻlgan ekvivalentdagi DXSH loyihasining konsepsiyasi va LBH mustaqil ravishda tasdiqlaydi. 3. Umumiy qiymati bir million AQSh dollaridan ortiq boʻlgan ekvivalentdagi DXSH loyihasining konsepsiyasi va LBH vakolatli davlat organiga kelishish uchun taqdim qiladi. 30 kalendar kuni mobaynida 3-bosqich Vakolatli davlat organi 1. Potensial davlat sherigi tomonidan kiritilgan umumiy qiymati bir million AQSh dollaridan ortiq boʻlgan ekvivalentdagi DXSH loyihasining konsepsiyasini koʻrib chiqadi, kelishadi, rad etadi yoki maromiga yetkazish uchun qaytaradi. 2. Potensial davlat sherigi tomonidan kiritilgan umumiy qiymati oʻn million AQSh dollaridan ortiq boʻlgan ekvivalentdagi DXSH loyihasining konsepsiyasi kelishilgandan soʻng, Vazirlar Mahkamasiga tasdiqlash uchun kiritadi. 10 kalendar kuni mobaynida 4-bosqich Potensial davlat sherigi Umumiy qiymati oʻn million AQSh dollariga qadar boʻlgan ekvivalentdagi DXSH loyihasining konsepsiyasi vakolatli davlat organi bilan kelishilgandan soʻng, tasdiqlaydi. 5 kalendar kuni mobaynida 5-bosqich Vazirlar Mahkamasi Vakolatli davlat organi tomonidan kiritilgan umumiy qiymati oʻn million AQSh dollaridan ortiq boʻlgan ekvivalentdagi DXSH loyihasining konsepsiyasini koʻrib chiqadi va maʼqullaydi, rad etadi yoki maromiga yetkazish uchun qaytaradi. 10 kalendar kuni mobaynida 6-bosqich Potensial davlat sherigi DXSH loyihasining konsepsiyasi tasdiqlangan taqdirda, boshqa talabgorlarga DXSH loyihasining amalga oshirilishidan manfaatdorligi toʻgʻrisida maʼlum qilish taklifini oʻzining rasmiy veb-saytida, vakolatli davlat organining rasmiy veb-saytida va boshqa maxsus veb-saytlarda eʼlon qiladi. 45 kalendar kuni mobaynida DXSH loyihasining konsepsiyasi eʼlon qilingan paytdan eʼtiboran qirq besh kalendar kun ichida biror-bir yakka tartibdagi tadbirkor yoki yuridik shaxs DXSH loyihasini amalga oshirishdan oʻzining manfaatdorligini maʼlum qilmasa, DXSH amalga oshirish haqida qaror qabul qiladi va xususiy tashabbuskor bilan muzokaralarni oʻtkazishga kirishadi, DXSH toʻgʻrisidagi bitim loyihasini vakolatli davlat organi bilan kelishadi va xususiy tashabbuskor bilan DXSH toʻgʻrisida tender oʻtkazmagan holda bitim tuzadi. 60 kalendar kuni mobaynida Agar biror-bir yakka tartibdagi tadbirkor yoki yuridik shaxs DXSH loyihasini amalga oshirishdan oʻzining manfaatdorligini maʼlum qilsa, DXSH loyihasini amalga oshirish uchun xususiy sherikni aniqlash tender asosida amalga oshiriladi. 7-bosqich Potensial davlat sherigi va tender gʻolibi yoki zaxiradagi gʻolib Tender natajalari boʻyicha aniqlangan tender gʻolibi yoki zaxiradagi gʻolib bilan DXSH toʻgʻrisidagi bitim imzolanadi va loyihani amalga oshirish boshlanadi. 10 kalendar kuni mobaynida 8-bosqich Davlat sherigi Imzolangan DXSH toʻgʻrisidagi bitim, DXSH loyihasi konsepsiyasi va LBH vakolatli davlat organiga DXSH loyihalarining reyestriga kiritish uchun taqdim qiladi. 3 kalendar kuni mobaynida 9-bosqich Vakolatli davlat organi DXSH toʻgʻrisidagi bitim, DXSH loyihasi konsepsiyasi va LBH reyestrga kiritiladi va roʻyxatdan oʻtkaziladi. 3 ish kuni mobaynida 2. Vazirlar Mahkamasining 2018-yil 3-maydagi 334-son qarori bilan tasdiqlangan Ijtimoiy dorixonalar faoliyatini tashkil etish tartibi toʻgʻrisidagi nizomda: a) 2-bandning toʻrtinchi va beshinchi xatboshilari quyidagi tahrirda bayon qilinsin: “davlat-xususiy sheriklik — davlat sherigi va xususiy sherikning muayyan muddatga yuridik jihatdan rasmiylashtirilgan, davlat-xususiy sheriklik loyihasini amalga oshirish uchun oʻz resurslarini birlashtirishiga asoslangan hamkorligi; davlat sherigi — Oʻzbekiston Respublikasi boʻlib, Oʻzbekiston Respublikasi Sogʻliqni saqlash vazirligi uning nomidan ish yuritadi;”; b) 5-band quyidagi tahrirda bayon qilinsin: “5. Ijtimoiy dorixona Oʻzbekiston Respublikasi Sogʻliqni saqlash vazirligi tomonidan, jumladan davlat-xususiy sheriklik shartlariga koʻra, “Davlat-xususiy sheriklik toʻgʻrisida”gi Oʻzbekiston Respublikasining Qonuni va mazkur Nizomga muvofiq tashkil etiladi.” v) 4-bob va ilova oʻz kuchini yoʻqotgan deb hisoblansin. 3. Vazirlar Mahkamasining “Oʻzbekiston Respublikasi Moliya vazirligi huzuridagi Davlat-xususiy sheriklikni rivojlantirish agentligi faoliyatini tashkil etish toʻgʻrisida” 2018-yil 13-dekabrdagi 1009-son qarorida: a) 3-banddagi “Agentlikka uchta, jumladan, bitta xizmat va ikkita navbatchi” soʻzlari “Agentlikka uchta, jumladan, ikkita shaxsiy biriktirilgan va bitta navbatchi” soʻzlari bilan almashtirilsin; b) 2-ilovada: 2-banddagi “maxsus” soʻzi chiqarib tashlansin. 9-bandda: “b” kichik bandning beshinchi xatboshisidagi “ekspertizadan oʻtkazadi” soʻzlari “tahlil qiladi” soʻzlari bilan almashtirilsin; 22-bandda: quyidagi mazmundagi beshinchi — yettinchi xatboshilar bilan toʻldirilsin: “Agentlik tomonidan DXSH loyihalari boʻyicha oʻtkaziladigan anjumanlar, seminarlar, treninglar hisobidan tushadigan tushumlar; davlat yoki xususiy sheriklar tomonidan toʻlab beriladigan toʻlovlar, basharti DXSH toʻgʻrisidagi bitimda nazarda tutilgan boʻlsa; jamgʻarmaning vaqtincha boʻsh mablagʻlarini belgilangan tartibda Oʻzbekiston Respublikasining tijorat banklari depozitiga joylashtirishdan olinadigan daromadlar”; beshinchi xatboshi yettinchi xatboshi deb hisoblansin. quyidagi mazmundagi “221”-band bilan toʻldirilsin: “221. Agentlik faoliyatini moliyalashtirish uchun kelib tushgan mablagʻlar quyidagi xarajatlarga yoʻnaltiriladi: vaqtincha mehnatga qobiliyatsizlik nafaqalarini va mavjud kreditorlik qarzlarini toʻlash; iqtisodiyot va ijtimoiy sohaning ustuvor yoʻnalishlarida davlat va xususiy sheriklar hamkorligini rivojlantirish boʻyicha tarmoq dasturlarini tayyorlash; DXSH loyihalari boʻyicha konsepsiya, loyiha hujjatlari, uslubiy qoʻllanma, jurnal, reklama va roliklarni ishlab chiqish; respublikada va xorijda DXSH loyihalari boʻyicha konferensiyalar, simpoziumlar, koʻrgazmalar, yarmarkalar, seminarlar, “davra suhbat”larini oʻtkazish; kadrlarni tayyorlash va qayta tayyorlash, Agentlik xodimlarining xizmat safarlarini amalga oshirish; Agentlikni saqlash, moddiy-texnika bazasini mustahkamlash va xodimlarni moddiy ragʻbatlantirish; qonun hujjatlarda nazarda tutilgan boshqa harajatlar.”; quyidagi mazmundagi “222”-band bilan toʻldirilsin: “222. Vazirlar Mahkamasining “Budjet tashkilotlarini mablagʻ bilan taʼminlash tartibini takomillashtirish toʻgʻrisida” 1999-yil 3-sentabrdagi 414-son qarorida belgilangan normalar Agentlikning rivojlantirish jamgʻarmasi mablagʻlarining sarflanishida tatbiq etilmaydi”. 27-band quyidagi tahrirda bayon qilinsin: “27. Agentlik xodimlariga Oʻzbekiston Respublikasi Moliya vaziri tasdiqlaydigan tartibga muvofiq koʻp yillik xizmatlari uchun har oylik ustamalar toʻlanadi”.